**Πότε ένα παιδί πρέπει να εκτιμηθεί από Παιδίατρο**

Πέρα από τις προγραμματισμένες επισκέψεις στον Παιδίατρο που αφορούν κατά κανόνα στον εμβολιασμό ή στις εξετάσεις ρουτίνας, ένα βρέφος/ παιδί πρέπει να επισκεφθεί τον Παιδίατρο και στις παρακάτω περιπτώσεις:

Όταν παρουσιάζει **εμπύρετο νόσημα**, ιδιαίτερα αν δε συνδυάζεται με κάποια συγκεκριμένη ενόχληση.

Όταν είναι πάσχον, δηλαδή υποτονικό, υπνηλικό, δεν επικοινωνεί καλά με το περιβάλλον, δεν αναγνωρίζει οικεία πρόσωπα, έχει αλλαγμένη συμπεριφορά (σε αυτές τις περιπτώσεις πρέπει **ΆΜΕΣΑ** να εκτιμηθεί).

Όταν βήχει ή/ και όταν δυσκολεύεται η αναπνοή του.

Όταν παραπονιέται για δυσκαταποσία, ιδίως αν αυτή επηρεάζει την ικανότητά του για λήψη τροφής και πολύ περισσότερο για υγρά.

Όταν έχει επίμονη/ εμπύρετη/ υποτροπιάζουσα ωταλγία ή αν παρουσιάσει ωτόρροια, δηλαδή όταν από το αυτί του βγει υγρό.

Όταν πονά η κοιλιά και ο πόνος είναι συνεχόμενος/ επιδεινούμενος.

Όταν κάνει πολλούς εμέτους, ιδιαίτερα αν δεν μπορεί να συγκρατήσει τα απαραίτητα για την ενυδάτωσή του υγρά.

Όταν έχει δυσκοιλιότητα/ πολλές και συνεχόμενες διάρροιες ή συστηματική αλλαγή στις κενώσεις π.χ από μία κάθε μέρα σε 1 κάθε 3 μέρες.

Όταν εμφανίσει κάποιο εξάνθημα και **ΆΜΕΣΑ** αν αυτό είναι αιμορραγικό, δηλαδή έντονα κόκκινο, σε μέγεθος κεφαλής καρφίτσας και **δεν** υποχωρεί με την πίεση.

Όταν εμφανίσει νευρολογική συμπτωματολογία- απώλεια αισθήσεων, αστάθεια, κεφαλαλγία, επεισόδιο σπασμών κτλ.

Όταν δεν παίρνει/ χάνει βάρος/ύψος ανάλογα με το προβλεπόμενο για το φύλο και την ηλικία του.

Όταν χρειάζεται να γίνουν οι προληπτικές εξετάσεις αιματολογικές, αναπτυξιακές, μέτρηση και καταγραφή ζωτικών σημείων (μέτρηση αρτηριακής πίεσης κτλ).

Όταν εμφανίσει απότομη/ πέρα από τα όρια και τις καμπύλες αύξηση του σωματικού του βάρους/ όταν εμφανίσει παχυσαρκία και ιδανικά στα πρώιμα σημεία της.

Όταν παρουσιάσει σημεία πρώιμης/ καθυστερημένης εφηβείας.